khistorydata/jeongjo-sjw-relations huggingface dataset:
정조 24년 · 목
辰時大王大妃殿具翟衣出御熙政堂正堂近東南向垂簾於前楹予具冕服以出就殿庭版位率百官行禮如儀陞殿侍坐于簾外近西南向大臣二品以上以次從陞進伏訖領議政沈煥之左議政李時秀右議政徐龍輔等曰臣等不忠無祿遭此天地罔極之變而震遑焦迫之中幸蒙我大王大妃殿下快允群請垂簾臨朝嗣王殿下誕承寶位宗社萬年之基可謂旣危而復安矣○大王大妃殿御簾內嗚咽掩抑良久敎曰未亡人之爲此擧措豈得已哉今則四百年祖宗基業專恃於卿等卿等一乃心力輔導我沖子俾今日國勢有億萬年盤泰之固未亡人之所望於卿等也在筵諸臣無不掩抑失聲煥之等起而對曰臣等雖無似敢不盡心竭力以圖絲毫之報乎大王大妃殿敎曰予今老病無以當此而卿等以國朝故規勸予故不得已勉循者也主上天質夙成迥出尋常雖非予之垂簾其力量凡百足以總纜國事今當罔極之時只有泣血焦遑而若觀於來頭酬應之時則當知予言之非虛矣卿等無或以沖年爲慮也仍敎曰日熱如此而主上久御冕服卿等早爲退去也禮畢大王大妃殿還內予釋冕服反喪服還內○禮曹垂簾聽政節目一垂簾處所以便殿爲之臨時令政院稟旨一垂簾時大王大妃殿下殿座于簾內近東南向殿下侍坐于簾外近西南向朝賀時依宣仁太后故事文武官先行四拜于大王大妃殿下又行四拜于殿下一垂簾時宋朝則簾前通語內侍傳宣我朝則大臣以大妃殿下親斷庶務不可深居宮中使內官傳命請令奏事官解釋文字以啓特許親聽矣今番則大殿同聽政奏事官必先奏于殿下則殿下或親爲裁斷或仰稟慈旨大王大妃殿下或親宣慈敎則諸臣或直奏簾前以爲一堂上下輔翼參贊之道一一月六對朝參當參依例稟旨同聽政依宋朝日參六參之例大政令大典禮時急邊報許令無時請對或賜召宣祀典兵刑科試官職等重務直啓于殿下稟慈旨裁決一慈敎稱大王大妃殿傳曰上敎稱敎曰大王大妃殿下敎令用宋朝稱予之例內外門鑰開閉軍兵解嚴稟于大殿大殿稟慈旨後用標信信箭擧行一諸臣疏章依貞熹聖母時故事上于殿下臺啓及各司啓辭諸道狀聞亦啓于殿下或直斷或自內承稟後賜批一正至誕日三名日各道進箋于大王大妃殿一依大殿進箋之例方物物膳依前擧行一殿下御經筵時大王大妃殿於簾內以時親臨聽講一殿下於仁政門卽阼後仍具冕服詣大王大妃殿下所御便殿率百官進賀于殿庭如儀訖殿下陞殿侍坐大臣二品以上以次從陞起居于大殿後還復位大王大妃殿下還內殿下釋冕服反喪服還內諸臣退出一垂簾同聽政典禮至大倣貞熹聖母時故事別爲頒敎中外而殿下還內後宗親文武百官改服布公服權停禮擧行一今初四日垂簾時大王大妃殿下具翟衣殿座常時則用常時所御之服垂簾時殿座排設諸事令掖庭署及各該司進排一垂簾告由社稷宗廟永寧殿景慕宮擇吉擧行
정조 24년 · 목
登極陳賀頒敎文曰惟昊天降割我家奄罹巨創今沖人新服厥命勉循輿情付托何堪叫叩莫逮洪惟國朝垂統猗歟勛華比隆聖繼神承邁殷后六七之作祖功宗德綿周祚億萬之基恭惟大行大王以天縱之聖姿膺首出之熙運峻德克配於上帝對越一心至孝夙孚於先王代聽庶政殿宮之忠養備至藹晨昏之承歡廟社之禴嘗必親致雨暘之順軌銀印每先於輦路奉寧考傳授之謨金縢誕宣於賓筵闡兩朝慈孝之德道德接孔朱之統直自性命之奧闡未發焉問學若江海之涵從古帝王以來斯爲盛矣錫龜疇而建皇極遹追五十年宏規揭獜經而靖人心昭垂千萬世大法大哉光御二紀久矣高出百王謙德屢却於徽號無樂千乘之位綸音動合於古典克挽三代之治崇儒道而斥邪士趨克正頒鄕禮而牖俗農政爲先尙方進三澣之衣法夏后之菲服御廚減八路之貢體周王之仁民功業巍乎難名蟲魚囿涵育之澤文章煥焉可述草木被昭回之光至若華城遷園之儀尤著聖人準海之孝環山之松栢自茂民不知遷每歲之鑾輅如期人皆觀感予小子今春受七章之禮寸誠期萬年之歡翼子謨詒方荷遇物之誨眇躬祚薄奄遭終天之恫皇皇乎如求煢煢然在疚唉群生之無祿遽承玉几之憑嗟小子之不天莫賴圭幣之禱珠衡永閟痛地坼而天崩婦孺何知紛雷號而雨泣閔予未堪多難嗟天胡寧忍斯矧大位之恭承奈至痛之難抑當枕塊處苫之日胡聞此言然踐阼受寶之儀自有我制仰念三宗之丕責敬遵長秋之徽音迺於庚申七月初四日卽位于仁政門尊睿順聖哲莊僖惠徽翼烈明宣綏敬王大妃爲大王大妃王妃爲王大妃睠綴衣而怛焉痛心負輔扆而泫然隕涕見墻之慕益切何安龍袞之加身位宁之禮雖遵忍對鵷班之稽首嗟乎艱大之業易其能堪藐玆幼沖之齡罔知攸濟庸敷十行之播告爰推肆赦之彝章是惟有國之常典思與庶品而惟新雜犯死罪以下幷宥於戱敉我寧人孰無親賢樂利之思在予初服佇期與物同仁之休故玆敎示想宜知悉大提學洪良浩製進○垂簾陳賀頒敎文曰昊天不惠我家奄遭崩天之痛小子尙在沖歲猥承位宁之尊未過舞勺之齡一身靡所依仰遽膺負扆之重萬機何以總裁方當讀書講學之時何論經邦理民之事凜乎如臨淵谷嗟岐路之迷方莊然若涉江河無舟楫以濟險肆在前代新服之幼主爰有東朝垂簾之懿規同坐一堂慈天著光覆之德參理庶政陰化有默運之功遠稽宋宣仁之訓哲宗尙傳女堯之偉烈亦粵我貞熹之翼成廟終致中興之晟治斯往牒至今稱焉故後世所當法者恭惟我大王大妃殿下以塗莘之名閥有妊姒之聖姿當英祖在宥之辰克贊熙隆之化曁先考昭承之日丕著扶護之功贊內政於巍䔽之休黃裳叶吉運神機於危疑之際靑邱底安殿宮之和氣融融慈孝而至閨掖之規範肅肅德化難名徽旨特頒奠宗祊於泰山盤石顯號屢受煥盛烈於金泥玉篇溫音每承於含飴常軫撫愛之念義方必勤於視膳益勉問學之工嗟今不弔于天益切相依爲命心存宗國惓惓於義理公私之分愛深寡躬憧憧乎飢飽寒暖之節在昔世運之雍熙旣著彌綸之績矧今國勢之岌嶪寧緩燾覆之功肆以擧國之同情乃有合辭而陳請始因撝謙之德屢拒盈庭之言終以厚坤之仁竟許叩閤之懇仰惟守經之念凡十啓而靳兪幸推止慈之衷迺一言而快可簾帷靚遽宛長樂之承歡裘冕巍臨喜廟祐之增重於戱一二日萬機無曠奚但臣民之抃欣四百年洪基賴寧仰想陟降之怡悅榮懷之機斯係愛慕之忱益深故玆敎示想宜知悉大提學洪良浩製進
정조 24년 · 목
口敎曰左副承旨許遞具代令該曹口傳差出
정조 24년 · 강
命左議政李時秀勿待命仍傳命召
정조 24년 · 목
政院啓言左議政李時秀以爲冒忝保護之任竟遭崩天之痛論其罪犯覆載難容泥首金吾乞伏典刑云仍納命召何以爲之敎以勿待命事遣史官傳諭仍傳命召
정조 24년 · 강
大王大妃殿命左相卽爲視事
정조 24년 · 목
大王大妃殿敎曰方今國勢岌嶪三公正宜竭心協贊以輔我幼主且況總護之任至重且大是豈左相備例辭巽之時乎安心卽爲視事之意政院傳于左相待其入來卽爲入稟
정조 24년 · 강
命左議政勿待命事更諭
정조 24년 · 목
政院啓言左議政李時秀又使錄事來言勿胥之恩命才奉敦勉之慈敎又降德音曠絶感泣靡措而罪未勘斷情益崩迫更爲胥命願被邦憲云仍納命召何以爲之敎以勿待命事更爲傳諭仍傳命召
정조 24년 · 강
記事官金珍恪以左議政李時秀附奏啓
정조 24년 · 목
書啓以爲臣奉大王大妃殿下敎往諭于中部典醫坊堅平契左議政李時秀則以爲臣不忠無狀不能盡誠於嘗藥之地遭此天崩之慟又不能卽地滅死冥頑已極退自前席泥首金吾惟願亟被刑章乃蒙聖上時下勿胥之命卽又史官奉傳慈敎諭之以國勢之岌嶪申之以總護之重德意隆渥辭旨曠絶臣雖迷頑何敢一例逡巡不思所以殫竭之義而未蒙嚴誅之前實無擧顔進身之望孤恩負德尤增死罪云矣啓
정조 24년 · 목
政院啓言成服已過自今日院相依例撤直且諸承旨及他別省記之員請幷減省記允之敎以院相則仍留又啓言院相仍留矣諸承旨一體仍直
정조 24년 · 강
院相以左議政李時秀右議政徐龍輔幷直本院啓
정조 24년 · 목
院相沈煥之啓言承此仍直之敎三公二相之竝入院直自有國朝故事左議政李時秀右議政徐龍輔自今日特命竝直本院
정조 24년 · 강
命監軍巡將公除間仍番
정조 24년 · 목
政院啓言監軍巡將過成服後所當循例入啓而曾前謄錄因傳敎有公除間仍番之例今番則何以爲之敎以仍番
정조 24년 · 강
命別歲抄書入居中居下永不敍用一體書入
정조 24년 · 목
竝因吏曹啓稟敎以書入
정조 24년 · 강
命侍講院翊衛司官員減下
정조 24년 · 목
禮曹啓言侍講院翊衛司官員等當減下請令該曹照例處置允之○政院啓言侍講院旣已權罷矣該院所在書冊器物當有區處之道請令該曹稟旨處置允之
정조 24년 · 강
長生殿以外梓宮始役及合木日時啓
정조 24년 · 목
外梓宮始役七月初八日卯時合木同月十七日卯時
정조 24년 · 강
命惠堂有闕之代行都承旨尹行恁差下
정조 24년 · 강
命宮墻扈衛軍兵罷陣
정조 24년 · 목
兵曹啓言禁軍及壯勇營訓鍊都監禁衛營御營廳軍兵扈衛軍官等自六月二十八日宮墻外扈衛罷陣當否敢此仰稟敎以依例罷陣
정조 24년 · 강
命山陵參奉忠義之前守陵官自辟望竝勿施
정조 24년 · 목
吏曹啓言山陵參奉及忠義例爲守陵官自辟而同敦寧李彦植守陵官代差之後前守陵官安春君烿自辟望有難仍置請勿施允之
정조 24년 · 강
改差魂殿參奉鄭基應
정조 24년 · 목
吏曹啓言魂殿參奉二窠依例當日差出矣昨因下敎以前正李爔差下之後一員自當改差魂殿參奉鄭基應請改差允之
정조 24년 · 강
憲府聯啓請醫官康命吉等設鞠得情藥院提調罷職大王大妃殿賜批仍命左議政入來兵曹判書牌招執義張至冕掌令李德鉉權漢緯持平安廷善洪時濟
정조 24년 · 목
聯啓略曰噫嘻痛矣今日醫官之罪可勝誅哉渠輩厚被國恩罔念報效全昧醫方徒懷僥倖之計玉體違豫初非重症而屢換藥道竟遭罔極之痛思之及此節節慟冤請內醫康命吉皮載吉及方外醫官沈鏔等設鞠得情議藥諸醫幷施當律至若藥院提擧職在嘗藥亦不可置而勿論大僚則格例所拘雖不幷擧而其他兩提調竝施罷職之典王大妃殿批以醫官事依啓提調事當國勢危如綴旒之時名曰兩司忽以無前例之事構捏侵斥是何事也一則委任之大臣一則崇品之閣臣先王之憑几未過數日乃有如彼之風色是豈予垂簾之意乎卽爲入來專意都監事遣亞卿傳諭于左議政兵曹判書金載瓚亦爲牌招使之別爲入直於內閣以嚴宿衛如是下敎之後大臣重臣萬一不卽膺命則是豈昔日北面於我大行王之義哉顧予視食茫然忽忽忘生而上而念宗國之危俯而循僉同之論行此歷代罕有之擧措則爲朝臣者豈敢於此時欲售嘗試之計乎太阿在上中外知悉
정조 24년 · 강
諫院聯啓請醫官康命吉等拿鞫施律藥院提調幷施譴罷大王大妃殿賜批大司諫李殷模司諫徐有泝獻納吳翰源正言李東宇朴宗京
정조 24년 · 목
聯啓略曰噫嘻痛矣醫官康命吉沈鏔之罪可勝誅哉命吉則冒忝首醫之任殫技報效分義當然而當玉候違豫之初祟在無妄不過小癤消散療治之方不能預爲致力方外雜藥不少難愼究厥罪狀萬萬叵測鏔則本非醫官全昧方術猥進單方之藥至若皮載吉白成一鄭允僑亦皆終始參診而旣無效力殆同袖手罪狀俱極痛惡請康命吉沈鏔竝令王府拿鞫施律皮載吉白成一鄭允僑竝施竄配至於藥院諸提擧亦不可全然不論大僚則拘於格例雖不得論勘而其餘提調請竝施譴罷大王大妃殿批以醫官事依啓提調事已諭於府啓
정조 24년 · 강
以李彦植爲守陵官安春君烿爲代奠官李重植李鼎老爲山陵參奉李守默爲山陵忠義命承旨李書九勿待罪
정조 24년 · 목
書九啓言今番大喪廟社山川按例虔禱永寧殿景慕宮因本院之不善知委於各司祀典不得竝擧臣職在該房莫重典禮致此錯誤惶恐待罪大王大妃殿批以丙午已例本自如此勿待罪
정조 24년 · 강
憲府聯啓避嫌乞遞賜批許之執義張至冕掌令李德鉉權漢緯持平安廷善洪時濟
정조 24년 · 목
聯啓略曰臣等聲討醫官夬蒙兪音庶洩神人之愼而尾及藥院提擧事只欲存國體而已寧或有他而及承批旨責之以構捏嘗試臣等驚惶震剝求死不得昨緣夜深今始來避請命遞斥臣等之職從之
정조 24년 · 강
諫院聯啓避嫌乞遞賜批許之大司諫李殷模司諫徐有沂獻納吳翰源正言李東宇朴宗京
정조 24년 · 목
聯啓以爲醫官致討之論少洩神人之憤王章將伸輿情胥快而至於藥院諸臣略有所論及奉批旨縷縷誨責至若構捏嘗試等敎尤萬萬截嚴臣等滿心悚恧無地自容昨緣夜深今始來避請命遞斥臣等之職從之
정조 24년 · 강
命奉常寺都相勉副弘文提學大司憲差代
정조 24년 · 목
政院啓言大行大王諡號廟號殿號陵號議定吉日以今月初六日推擇矣吏曹參判副提學大司諫未差令該曹口傳差出弘文提學丁範祖大司憲李城輔在外合有變通奉常都提調李秉模奉命出彊提調徐龍輔陞拜相職係是大臣兼帶何以爲之允之敎以都相勉副右相爲其代弘文提學大司憲許遞差代
정조 24년 · 강
以李益運爲吏曹參判徐邁修爲大司憲兪漢寧爲大司諫金載瓚爲弘文提學金祖淳爲副提學
정조 24년 · 목
因吏曹口傳望筒敎以首望爲之
정조 24년 · 강
戶曹參判徐瀅修以左議政李時秀附奏啓
정조 24년 · 목
書啓以爲臣敬奉大王大妃殿下敎傳諭于左議政李時秀則以爲臣昨於史官之回猥上附奏不意勿胥之恩批又降亞卿之臣繼宣慈敎不加當律反侈敦召至於萬一不卽膺命則是豈昔日北面於我大行大王之義之敎尤不覺失聲而哭也今臣罪犯顧何如也特以大官之故姑不勘律其實則與提調兩人同在被論之中惟有亟被典憲庶可以少贖通天之罪云矣大王大妃殿敎以今送正卿敦諭矣
정조 24년 · 강
大王大妃殿諭左議政李時秀入來視事
정조 24년 · 목
政院啓言左議政李時秀又使錄事來言罪犯至重臺論至嚴不敢偃處城闉今方迸出城外云仍納命召何以爲之大王大妃殿敎曰昨日敦諭之後切企入來見出城啓辭若不知委毗期望之意悶歎之外不勝慨然國勢之孤危人情之遑遑何如時也而體國大臣因一時處義不顧國家之大體望望然欲決去就豈不近於孤負大行王常時眷遇未亡人今日倚重之意乎況臺啓依允之後旣與停啓同無一毫所拘於卿更有何引義之事乎總護之任至重至大凡百擧行多時急之事何如彼越視而坐乎又送正卿傳諭此意卽爲入來視事爲望仍傳命召
정조 24년 · 강
工曹判書李得臣以左議政李時秀附奏啓
정조 24년 · 목
書啓以爲臣敬奉大王大妃殿下敎馳往興仁門外東部崇信坊契傳諭于左議政李時秀則以爲臣屛伏荒郊恭俟鐵鉞之誅千萬不自意正卿臨宣慈諭十行諄諄旣溫且嚴實非負罪賤臣所敢承當者至於孤負越視之敎尤是臣萬死難贖之罪到此地頭區區私義何敢顧恤以重負我慈聖天地之德乎謹當冒沒趨詣以俟處分云矣
정조 24년 · 강
命兵曹判書入直省記書入
정조 24년 · 목
口敎曰兵曹判書有內閣別入直之命矣如不入直院相嚴飭使之卽爲入直省記書入
정조 24년 · 강
殯殿朝夕奠上食晝茶禮時命承史閣臣都監堂郞輪回入參
정조 24년 · 목
政院啓言殯殿朝夕奠上食晝茶禮時承旨一員史官二員時原任閣臣中一員或二三員都監堂郞各一員式輪回入參而如値自內行禮之時置之國葬都監山陵都監堂上如有入闕人員一員式請亦爲入參允之
정조 24년 · 강
以沈象奎爲承旨
정조 24년 · 목
因承旨望筒敎以沈象奎爲之
정조 24년 · 강
禮曹以侍講院書冊姑屬內閣器皿還下該曹啓
정조 24년 · 목
該曹啓言因政院啓辭侍講院旣已權罷該院所在書冊器物令該曹稟旨處置事允下矣書冊限侍講院復設間姑屬內閣器皿則照數還下該曹允之
정조 24년 · 강
厚陵曲墻頹地慰安祭命只以告文擧行
정조 24년 · 목
禮曹啓言厚陵王后陵上寅方曲墻內面一把今月初一日大雨頹地云不可無慰安之擧慰安祭不卜日今初九日設行而今當大中小祀停止之時依例只以告文擧行修改等節開城留守奉審後請稟處允之
정조 24년 · 강
大王大妃殿命臺諫停啓呼望後避嫌捧入
정조 24년 · 목
大王大妃殿敎曰臺諫入來避嫌云停啓呼望後避嫌捧入
정조 24년 · 강
命進御三錢重人蔘粟米飮自今日停止
정조 24년 · 강
賓廳以大行大王諡號廟號殿號陵號議定以入啓
정조 24년 · 목
大行大王諡號文成經天緯地曰文禮樂明具曰成武烈保大定功曰武秉德遵業曰烈聖仁敬賓厚禮曰聖施仁服義曰仁莊孝履正志和曰莊繼志成事曰孝廟號正宗以正服之純宗中正精粹宣宗聖善周聞首望敬依殿號孝寧孝元孝定首望敬依陵號健陵睿陵文陵首望敬依○政院啓言諡號廟號殿號陵號旣已啓下招致禮曹郞廳傳授
정조 24년 · 목
政院啓言御押議定時大臣政府西壁六曹參判以上館閣堂上當爲進參而應參諸臣旣在闕中請使之卽爲議定允之○賓廳啓言臣等以御押議定事今方來會而不敢直爲書入恭俟下敎敎以當書下勿爲會議
정조 24년 · 강
遞承旨韓用鐸
정조 24년 · 목
用鐸牌不進敎以許遞
정조 24년 · 강
命三都監都廳竝勿施
정조 24년 · 목
吏曹啓言今番三都監都廳只憑謄錄自臣曺當日啓下矣追考丙申前例則臣曺昧例差下之後旋卽草記勿施而都廳之待都提調默下差出裁在大典通編三都監都廳請竝勿施允之
정조 24년 · 강
魂殿都監郞廳權行彦命與國葬都監郞廳朴宗輔相換察任
정조 24년 · 강
命丁遇泰卞世義曺允植金啓重別看役差定分屬三都監
정조 24년 · 목
魂殿都監啓言龍仁縣令丁遇泰嘉義卞世義前五衛將曺允植折衝金啓重別看役差定分屬三都監請使之擧行允之
정조 24년 · 강
差下三都監都廳監造官別單
정조 24년 · 목
魂殿都監都廳右通禮趙得永監造官童蒙敎官尹衡鎭前參奉朴大圭北部都事徐鐸修○國葬都監都廳副司果林漢浩副修撰沈奎魯監造官南部都事洪晩榮司饔直長尹象基內贍直長辛景愈繕工副奉事沈繼之○山陵都監都廳副司果曺允遂校理金履度監造官前參奉尹守正李博載南巖老前直長徐澈修
정조 24년 · 강
來九月二十二日大行大王誕日方物物膳依例封進各殿宮命一體封進
정조 24년 · 목
禮曹啓言來九月二十二日大行大王誕日在於殯殿未發引之前諸道所封方物物膳依前例以像生時封進而大王大妃殿惠慶宮王大妃殿亦一體封進請分付諸道允之
정조 24년 · 강
殯殿薦新物種命依受敎擧行
정조 24년 · 목
禮曹啓言殯殿各朔月令薦新之物宗廟薦新封進時一體封進事已爲啓下行會矣取考丙申謄錄則依壬申受敎正月令早藿二月令水芹半乾雉生蛤生絡蹄雀舌三月令生訥魚四月令烏賊魚八月令鮒魚九月令生鴈山葡萄獼猴桃十一月令瓜魚天鵝十二月令秀魚生兎等十六種除減魂殿山陵不爲薦獻而臣曺不敢擅便何以爲之敎以依受敎擧行
정조 24년 · 강
禮曹以素膳磨鍊啓
정조 24년 · 목
該曹啓言大殿封進國忌素膳六時三時當爲稟定磨鍊而取考丙申謄錄則大行朝素膳自顯廟國忌爲始以六時封進矣今則大殿封進素膳當自肅廟國忌爲始以六時封進以此磨鍊擧行乎敎以依此磨鍊
정조 24년 · 강
拿勘引儀趙元溥
정조 24년 · 목
吏曹啓言今七月初一日景慕宮告文祭贊者假引儀趙元溥無端不爲待令爲先汰去請令該府拿問嚴勘允之
정조 24년 · 강
國葬都監山陵都監以應行諸事磨鍊別單啓
정조 24년 · 목
國葬都監別單一郞廳八員內副司果林漢浩副修撰沈奎魯都廳稱號禮曹正郞權行彦佐郞金魯範工曹佐郞李永翼繕工副正金魯敬濟用判官朴魯榮戶曹佐郞沈允之分三房檢飭一監造官四員內一房二員二房三房各一員役事監蕫一都監處所依前例刑曹工曹司譯院三處排設一都廳郞廳監造官除本司仕上直凡公會勿參除服制式暇差祭安徐一行用紙地筆墨令各該司量宜進排一堂上郞廳行用印信各一顆以禮曹所在取用一各房諸色匠人料布雜物令戶兵曹上下一別工作監造官繕工監擇定一各道時急公事依前例撥馬知委一堂上郞廳雖或除授臺職仍察其任勿許遞易一各司遲晩官吏入啓推治下人直囚論罪分付各司之時用粉牌○本都監啓言闕內待令郞廳以入直武臣兼宣傳官輪回請察任允之○山陵都監別單一郞廳監造官除本司仕上直凡公會勿參差祭安徐一郞廳十員內副司果曺允遂校理金履度都廳稱號其餘八員各所分掌使之察任一各所監造官四員依謄錄差出而別工作監役官分長興庫官員燔瓦所監造官等令各其司分差一京都監處所吏曹設局一相地官醫員計士令各其司定送一各該司怠慢官吏入啓處置下人則囚禁治罪凡分付時用粉牌一堂上郞廳行用印信各一顆以禮曹所在取用一各道時急公事行移時撥馬下送一今番陵所役軍依近例僧軍以募軍赴役一堂上郞廳陵所及浮石所出入時依前例除肅拜往來一都監所用材木及石物輸運雪馬童車所造材木依前例私儲取用勿論士夫家墓山斫伐取用一應用雜物中細瑣物件勿爲啓稟自都監直爲移文取用一役軍救療藥物令該司待令進排○本都監啓言闕內待令郞廳依例以入直武臣兼宣傳官輪回請察任允之
정조 24년 · 강
惠慶宮進服三錢重人蔘粟米飮命更爲煎入
정조 24년 · 강
以金祖淳李基讓爲承旨
정조 24년 · 목
政院啓言承旨未差之代請令該曹口傳差出敎以副提學金祖淳行護軍李基讓爲之
정조 24년 · 강
召見三大臣山陵看審進去都監提調以下于重熙堂領議政沈煥之左議政李時秀右議政徐龍輔山陵都監堂上徐有隣提學金載瓚禮曹判書李晩秀觀象監提調金祖淳尹行恁
정조 24년 · 목
敎曰三大臣山陵看審進去都監提調禮曹堂上觀象監提調入侍○煥之曰臣等旣登前席願一仰瞻天顔焉予許之煥之等仰瞻訖奏曰四百年宗社生靈之托專在於殿下一身雖在哀毁罔極之中必思節哀之道粥飮與水剌頻頻勸進於殿宮千萬仰祝矣予曰禮堂與都監堂上今日下去何當上來乎有隣曰往返合爲二日看審又當爲二日通計四日矣晩秀曰相地官則帶去五人矣
정조 24년 · 강
遞藥院都提調李時秀提調金載瓚
정조 24년 · 목
入侍時左議政李時秀啓言臣之罪犯覆載難容而藥院兼帶尙未蒙解臣非敢以私義冒煩每聞藥院二字心膽崩裂臣與提調所帶藥院之任卽許鐫改實臣至願矣從之
정조 24년 · 강
以徐龍輔爲藥院都提調徐邁修爲提調
정조 24년 · 목
入侍時領議政沈煥之啓言藥院都提調提調竝令該曹請口傳差出從之○以都提調望筒敎以副望爲之又以提調望筒敎以首望爲之
정조 24년 · 강
命御營都提調沈煥之總察事務
정조 24년 · 목
入侍時領議政沈煥之啓言御營大將朴準源入直闕內本營事務姑難專管出直間他軍門大將請使之兼察批以都提調總察
정조 24년 · 강
命御營從事官發牌聽傳敎
정조 24년 · 목
政院啓言御將出直間都提調總察事命下矣有都提調命招之例或有從事官發牌聽傳敎之規今番則何以爲之敎以從事官發牌聽傳敎
정조 24년 · 강
命壯勇大將申大顯兼察總使
정조 24년 · 목
總戎使金祖淳山陵看審事出去也
정조 24년 · 강
命侍講院翊衛司員役分差於有料衙門待窠出陞寸
정조 24년 · 목
政院啓言侍講院翊衛司員役等今方分差於有料布衙門自各衙門先付原料布而待窠出次次陞付未陞付前各衙門堂上不得私差請分付允之
정조 24년 · 강
禮曹以大王大妃殿惠慶宮服制儒臣收議啓
정조 24년 · 목
該曹啓言儒臣收議今纔來到而右贊成宋煥箕以爲臣於日昨承聞大漸之報憂遑焦灼將趨候班行到文義地癃疾添劇未克趲程遽玆奉諱驚痛罔極此際禮官銜命遠臨詢以服制係是邦家重禮臣實瞢陋何敢輕議云前大司憲李城輔以爲旻天不弔大行大王奄棄臣民嗚呼天乎曷有其極下詢典禮臣不惟素昧禮說從前詢問之下皆不敢仰對以致王人虛還伏不勝惶恐俟罪云矣
정조 24년 · 강
行藥院入診于誠正閣都提調徐龍輔提調徐邁修行左承旨李書九
정조 24년 · 목
請診也○龍輔曰哀疚中夜間聖體若何予曰冥頑以過矣龍輔曰大王大妃殿氣候若何予曰有未寧之候今日議定湯劑好矣龍輔曰症候不至大段乎予曰不至大段矣龍輔曰惠慶宮氣候何如予曰昨有關格之候粟米飮進御後又用童便而今日尙有滯候矣龍輔曰昨日別茶禮後慈心哀毁過節有此添損之候下情焦迫矣比昨日則有動靜乎予曰症候則吳千根當詳傳殿宮湯劑議定以入邁修曰昨日慈候自何時有滯候乎予曰夕時矣龍輔曰湯劑議定後臣等更爲登筵稟定乎使差備醫官持入乎予曰使醫官爲之龍輔曰俄以啓辭仰陳而今日悠悠萬事莫先於保護先自聖躬強進水澆水剌仍又勸進于殿宮臣等之望也予曰湯劑速爲議定煎入
정조 24년 · 강
大王大妃殿進御人蔘一錢五分重加味蔘橘飮一貼惠慶宮進服香薷正氣散一貼命煎入竝榻敎也藥房口啓賜批
정조 24년 · 목
口啓以爲俄於前席伏承大王大妃殿惠慶宮氣候欠寧之敎下情焦遑大王大妃殿加味蔘橘飮進御惠慶宮香薷正氣散進服之後卽有差勝之效乎臣等率諸御醫更爲登筵議定繼進當否千萬顒祝批以殿宮諸節湯劑後差減明當更議湯劑卿等不必入侍矣
정조 24년 · 강
藥房口啓請大王大妃殿水剌進御賜批
정조 24년 · 목
口啓以爲臣等以水澆水剌仰勸之意爲請於大殿矣不審果有所進乎又伏承大殿下敎數日以來慈候諸節顯有添損下情焦迫容有極乎見今溽暑哀毁過度此時受損勢所必至而糜粥實無以扶接元氣水澆水剌勉強進御後仍爲勸進于大殿千萬伏望大王大妃殿批以冥頑不
정조 24년 · 강
不忍聞之敎遭大故爲旬日矣以粥飮能視息專以
정조 24년 · 목
主上扶持血泣懇勸之故不忍能却已過多日又聞勸飯啓辭胸膈益爲抑塞勿復請焉
정조 24년 · 강
藥房口達請惠慶宮水剌勉進賜答
정조 24년 · 목
口達以爲昨日粟米飮童便之連爲封入已驗胃氣之受損而朝於診筵又伏承大殿下敎諸般症候尙未快復區區煎灼顧當如何扶接元氣不容少緩而糜粥等屬不足爲滋益之資水澆水剌先爲勉進仍奉勸于大王大妃殿及大殿千萬伏望惠慶宮答以未亡人當此罔極之禍變不能溘然一縷之至今保全自惟冥頑而主上血誠懇勸故強進粥飮矣見此勸飯達辭肝膈益爲寸裂何忍聽此言乎
정조 24년 · 강
藥房口啓請王大妃殿水剌進御賜批
정조 24년 · 목
口啓以爲惟我慈聖殿下哀毁幾日糜粥雖或少進元氣難望扶接矣顧今大殿沖年哀疚過節大王大妃殿惠慶宮任情過毁胃氣受損湯劑才已煎進此時仰以慰勉乎大王大妃殿惠慶宮俯以寬譬乎大殿豈非我慈聖殿下止孝止慈之道乎水澆水剌先爲勉強進御仍爲奉勸於大王大妃殿惠慶宮大殿千萬伏望王大妃殿批以遭天崩地坼之慟已爲旬日而頑命之支撑上而殿宮懇勸主上血泣苦懇故不得已延命矣勸水剌之言不勝驚愕勿爲復請
정조 24년 · 강
藥房口達請嘉順宮進水剌賜答
정조 24년 · 목
口達以爲自遭巨創以來粥飮雖或少進元氣難望扶接下情不勝憂慮昨以水澆水剌奉勸之意爲請於大殿矣不審果有所進乎大殿區區焦迫當復如何水澆水剌先爲強進仍爲勸進於大殿千萬伏望嘉順宮答以上奉殿宮又仰主上一縷至今保全矣聞此勸飯之辭冥頑之喘雖未暇言豈敢不仰勸於殿宮乎
정조 24년 · 강
改差國葬都監郞廳金魯範以司僕判官具悌元差下
정조 24년 · 강
遞大司憲徐邁修
정조 24년 · 목
藥院入診時都提調徐龍輔啓言當此殿宮湯劑議定之時提調徐邁修所帶臺職自多相妨合有變通故敢達矣批以許遞
정조 24년 · 강
命鍮器鑄成所堂郞竝勿施
정조 24년 · 목
國葬都監啓言山陵所用鍮器不爲別設鑄成所屬之國葬都監事在於補編矣今番該曹誤以鑄成所堂郞別爲啓下事涉不審鑄成所堂郞請竝勿施允之
정조 24년 · 강
國葬都監以諡狀諡冊文表石陰記行狀誌文製述官及改銘旌下玄宮銘旌表石大字篆文表石陰記寶篆文諡冊文誌文書寫官實預差別單啓
정조 24년 · 목
諡狀製述官洪良浩預差徐有隣諡冊文製述官金祖淳預差趙鎭寬哀冊文製述官沈煥之表石陰記製述官金載瓚預差李秉鼎行狀製述官李晩秀預差丁範祖誌文製述官尹行恁預差黃昇源改銘旌書寫官洪良浩預差金載瓚下玄宮銘旌書寫官朴準源預差趙鎭寬表石大字篆文書寫官金箕性預差黃仁點表石陰記書寫官徐龍輔預差尹師國寶篆文書寫官李時秀預差金文淳諡冊文書寫官徐鼎修預差李秉鼎哀冊文書寫官徐有隣預差李祖源誌文書寫官尹行恁預差金祖淳
정조 24년 · 강
藥房口啓請診仍請復常膳
정조 24년 · 목
口啓以爲昨以水澆水剌勉進之意仰請於殿宮未蒙允許臣等不勝抑塞第水澆水剌雖勝於粥飮猶不如薑桂之滋補伏乞亟復常膳焉仍伏念大王大妃殿惠慶宮扶接胃氣滋益眞元之道不可專恃於湯劑而常膳之復一時爲急聖上必順勉抑從權然後殿宮之心可以少慰而復膳之請必當俯循更願亟從臣等之請仍又仰勸于殿宮以答臣民之望臣等率諸御醫入診仍爲議定殿宮湯劑繼進當否敢此仰稟
정조 24년 · 목
口啓以爲臣等昨以水澆水剌勉進之意冒陳口啓及承批旨乃以勿復請爲敎臣等相顧抑塞顧今悠悠萬事豈有過於保護聖躬而沖年巨創哀毁受損目下補益扶持之道惟有薑桂之勉進而況我大王大妃殿下哀疚之餘症候添損伏乞勉回慈心先御常膳仍爲勸進于大殿千萬顒祝大王大妃殿批以日以浸遠心骨如碎勸飯之外又以常膳爲言何必可進乎人情外之言勿爲復陳
정조 24년 · 목
口達以爲昨陳焦遑之下沈仰祈水剌之勉進及承批諭至以何忍聽此爲敎而顧今聖上沖年惟殿宮是依是恃則殿宮之所以自護者乃所以保護聖上而奈之何任情過毁以至症候添損乎扶接眞元調和胃氣莫有急於薑桂之勉進伏乞亟復常膳又奉勸于大王大妃殿大殿千萬顒祝惠慶宮答以一日留世至爲冥頑粥飮強進自愧其欲爲延命昨日勸飯今日繼請常膳非人理之所忍堪行勿復強勸
정조 24년 · 목
口啓以爲臣等昨陳焦遑之忱批旨至以勿爲復請爲敎臣等愕然失圖也聖上沖年遭創煢然在疚大王大妃殿惠慶宮哀毁過節症候添損臣等今日煎迫之情不于我慈聖殿下而於何控籲乎伏乞亟復常膳王大妃殿批以昨已諭之雖冥頑支過常膳之請尤爲驚愕勿復爲言
정조 24년 · 목
口達以爲顧今寬譬聖心保護聖躬之道未容晷刻少緩而任情過毁已過一旬幷與昨日所請亦不許進哀痛之極縱欲自輕獨不念殿宮之惟憂聖心之焦迫乎況今大王大妃殿惠慶宮調攝之中薑桂滋補一時爲急先復常膳仍爲奉勸于殿宮及大殿千萬顒祝嘉順宮答以依仰殿宮保護主上雖爲扶持肝膽日以摧裂常膳之請當上而仰勸而何忍堪聽乎
정조 24년 · 강
行藥院入診于誠正閣都提調徐龍輔提調徐邁修左承旨李書九
정조 24년 · 목
請診也○領議政沈煥之曰大王大妃殿未寧之候今則何如予曰差勝後一樣而微有暑症矣煥之曰惠慶宮調攝諸節何如予曰今日則差勝矣龍輔曰大王大妃殿調攝之中兼有暑症不勝焦慮矣夜來寢睡之節則何如予曰寢睡則別無損節矣龍輔曰湯劑當更爲議定乎仍用昨日湯劑乎予曰以治暑之劑更爲議定也龍輔曰惠慶宮進服湯劑亦當以昨日湯劑仍用乎予曰加進一貼好矣煥之曰殿宮春秋已高殿下寶齡亦異於盛壯之時而常膳之未復今已多日下情焦迫尙何言哉先自聖躬強進然後可以仰勸於殿宮伏望亟復常膳焉臣等退當以文字仰請而旣登前席不敢不仰陳矣左議政李時秀曰殿下先復常膳然後可以仰勸於殿宮而殿宮復膳然後可以扶持保護殿下念及於此則豈可不抑情強進乎龍輔曰臣等俄以口啓仰陳而雖閭巷匹庶以疏素爲未節禮亦有肉汁之文矣且今大王大妃殿調攝之餘保護之節不可只恃湯劑慈宮聖候大勢雖差減而春秋已近七耋此時滋補之道一時爲急而自聖躬若不從權則殿宮豈有勉從之理臣於胄筵猥忝講讀之列曾以孝字之義有所仰陳而若知一毫有妨於聖孝則何敢如是煩瀆乎予曰當自內仰勸矣煥之曰殿下若不先自從權則殿宮豈肯勉從乎時秀曰臣等豈敢以禮節外事仰導我殿下乎邁修曰殿下一身有宗社之托且況上有殿宮尤不宜自輕復膳之請亟賜允從予曰何忍復常膳乎煥之曰聖敎固然矣而殿宮春秋向衰不可無滋補殿下若不執器親勸於殿宮則其何以準請而殿宮亦必待殿下之從權然後始必勉從殿下何可不念此乎邁修曰殿下若從權則殿宮之心豈不反爲嘉悅乎予曰湯劑連爲煎入也
정조 24년 · 강
大王大妃殿進御淸暑六和湯一貼惠慶宮進服香薷正氣散一貼命煎入
정조 24년 · 목
敎曰大王大妃殿進御加味蔘橘飮停止淸暑六和湯本方中黃連減五分加便香附一錢一貼煎入又敎曰惠慶宮進服香薷正氣散依前方一貼煎入竝榻敎也
정조 24년 · 목
議啓以爲臣等伏見藥院諸臣仰陳復膳之請未蒙兪允之旨實不勝悶迫抑塞之至目今悠悠萬事惟在於保護聖躬而保護之道卽惟在於勉進常膳助以薑桂以扶積毁之眞元而已此實擧國臣民日夜顒祝者也且伏念大王大妃惠慶宮滋益之道不可專責於藥餌殿下先自抑情從權仍爲仰勉於大王大妃殿惠慶宮王大妃殿嘉順宮千萬泣禱批以當仰勸矣
정조 24년 · 목
議啓以爲慈聖殿下遭此罔極之慟皇皇號擗旣多日矣氣力之綿綴勢所必至而況調攝之候尙未復常此時常膳之進御薑桂之滋補不容少緩矣伏願亟復常膳俯循群請大王大妃殿批以未亡人冥頑遭大禍故已踰旬日而生存者頑忍哀痛而能食粥飮專賴主上之扶持血泣苦勸雖在沖年至孝懇惻不忍能却而度日矣常膳之啓人理至情不忍堪聞之辭更勿爲之爲望
정조 24년 · 강
賓廳啓請復膳賜批領議政沈煥之左議政李時秀右議政徐龍輔知事洪良浩左參贊金文淳右參贊李祖源兵曹判書金載瓚上護軍趙圭鎭知敦寧趙尙鎭上護軍柳鎭恒洪檍吏曹判書李秉鼎大護軍權��工曹判書李得臣大護軍崔東岳戶曹判書李在學京畿監司徐鼎修大護軍權裕廣州留守金思穆知事李邦一大護軍李家煥趙鎭寬徐邁修李鼎運洪明浩知事徐有大大護軍李義弼判尹李祖承鰲恩君李敬一刑曹判書韓用龜護軍李得濟李漢豐訓鍊都正申應周同知徐有和護軍閔台爀林蓍喆宋鍈李鎭復任嵂田文顯尹得逵柳孝源吳毅常兵曹參判曺允大右尹鄭大容工曹參判姜彝正吏曹參判李益運刑曹參判金履翼同知李章漢護軍沈基泰尹弼秉兪漢謨宋銓李翊模尹行元尹東晩李東植戶曹參判徐瀅修護軍李儒慶鄭日煥尹長烈尹光普鄭尙愚李魯春朴準源李
정조 24년 · 목
賓廳啓言臣等以慈殿慈宮旣殿下從權復膳之意朝者仰陳於前席未蒙許可之音不勝焦迫伏念慈殿慈宮欠寧之候尙未復常殿下此時焦悶尤當如何目下調護之方當以薑桂滋味扶接直元而其所勸進之道惟在於殿下伏乞亟回聖心勉從群請仍爲勸進於大王大妃殿惠慶宮王大妃殿嘉順宮千萬顒祝批以已諭於診筵又何有此率籲予則冥頑可以支遣勿慮殿宮連爲仰勸卿等退去
정조 24년 · 목
賓廳啓言藥院以復膳之請屢煩而不賜許納臣等焦遑轉甚而竊有一言可以仰格慈心者惟我主上殿下沖年在疚哀慕彌篤殿宮之前雖不慽容進見而退處嚴廬則哭泣之哀感動左右凡所傷損日甚一日此時扶護之方惟是復膳爲急務況伏念慈候欠安今至二日我聖上焦悶益倍於前及今常膳之復必不待臣等之言畢矣伏乞特循臣等從權之請大王大妃殿批以俄者悉諭意又何如是頑命保存沖年聖躬情境往牒所罕至誠至孝不忍斷斷牢却強進粥飮至今支保勿復煩擾千萬爲望
정조 24년 · 강
院議再啓請復膳賜批
정조 24년 · 목
再啓以爲臣等仰膽殿下深墨之容實有無窮之
정조 24년 · 강
慮此時扶護固宜十分愼重則目下仰勉之道惟
정조 24년 · 목
在從權一節而殿宮惟疾之憂亦惟在於殿下其不敢任情自輕也顧何如哉先自聖躬抑情從權又以此意仰勉於慈殿慈宮亟復常膳千萬血祝批以已諭賓啓矣
정조 24년 · 강
院議再啓請大王大妃殿復膳賜批
정조 24년 · 목
再啓以爲臣等焦迫之情已悉於初啓庶幾鑑燭而批旨之下尙靳勉循臣等雖甚愚迷亦豈不知禮防而強進此從權之請乎況念我大殿沖年受傷在於任情致哀則慈聖所以慰勉保護之方惟在於從權而必須先從慈聖而行之然後大殿亦當行之伏願勉復常膳以慰我大殿之心焉大王大妃殿批以不可勉從之意諭於賓啓更勿煩擾
정조 24년 · 강
賓廳再啓請復膳賜批
정조 24년 · 목
再啓以爲保護聖躬之道莫急於復常膳而況我慈殿慈宮有不寧之候此時調補之節尤急一時以我殿下之至孝遭罔極之痛仰依爲命者惟殿宮是恃則至誠慰譬上寬慈懷者亦惟在於保聖躬而已伏乞亟從權制仍又勸進於大王大妃殿惠慶宮王大妃殿嘉順宮千萬泣祝批以初批已諭卿等退去
정조 24년 · 강
賓廳再啓請大王大妃殿復膳賜批
정조 24년 · 목
再啓以爲當此罔極之時累日哀毁玉候必多受損以我聖上之至孝一飯亦飯之誠夙夜洞洞則慈懷先自寬譬強進常膳然後聖心可強伏乞慈聖勉從群請仍卽勸諭聖上亟進常膳千萬顒祝大王大妃殿批以俄者陳哀痛悶迫之情諭以不忍勉從之意又何如是乎勿煩
정조 24년 · 목
口啓以爲伏念帝王之孝異於匹庶固不宜徒事於疏節末文而況我大王大妃殿下惠慶宮邸下諸節尙未復常此時扶護之功莫過於薑桂之滋補而殿下若不躬先從權則殿宮斷無勉回之理伏乞特許常膳之復仍又仰請于大王大妃殿惠慶宮王大妃殿嘉順宮卽賜勉從千萬切祝批以連爲仰勸於殿宮而予則何忍何忍
정조 24년 · 목
口啓以爲宗社神人之托惟慈聖與聖上而慈聖安然後聖躬亦安以聖上王季飯文王亦飯之心慈聖從權之前斷無勉循之望伏乞卽復常膳仍又勸進于大殿千萬切祝大王大妃殿批以已諭意於賓廳勿復煩擾
정조 24년 · 강
藥房再達請惠慶宮復膳賜答
정조 24년 · 목
再達以爲顧今臣民之所祈望惟在於保護聖躬而保護之方莫急於薑桂之滋補然以聖上出天之孝必待殿宮之勉進然後方可以抑情從權況我慈宮邸下數日以來連進湯劑聖慮焦勞靡有窮極亟回慈心勉從群請千萬泣祝惠慶宮答以人世之遭至慟者或有之而余之今日情境千古之所未聞孰無母子豈復有如大行王與余之情理乎余是宜○不忍聞之敎之情地感大行王之至孝至今保全余穫罪于天神明降禍不○不忍聞之敎余命當此酷毒之禍變俯仰天地寧有一刻留世之念乎月已易矣日又過旬晝夜泣血恨未能從而主上沖年哀毁過節之中因余奄奄焦勞憂遑不忍拂至極之孝心至今以粥飮延命者因此故也余何心進飯而復常膳乎屢陳達辭憫念之意雖爲不安決不可從更勿強請
정조 24년 · 강
藥房再啓請王大妃殿復膳賜批
정조 24년 · 목
再啓以爲朝者口啓之批以勿復爲言爲敎而以慈聖止孝止慈之念豈不思宗社神人付托之重而使此遑遑之群情靡所因極乎亟回慈心先復常膳仍爲仰勸于大王大妃殿惠慶宮亦卽奉勉于大殿千萬切祝王大妃殿批以俄已悉諭今又如是所以支保者依仰殿宮而主上沖年焦憂故略進粥飮矣今何以強進水剌乎勿爲更請千萬之望
정조 24년 · 강
藥房再達請嘉順宮復膳賜答
정조 24년 · 목
再達以爲朝者口達雖未蒙許而奉讀答諭竊仰慈孝一念不以哀遑慟迫有所或忽於保聖躬慰殿宮之至誠大義也衷情所迫玆又仰陳亟從群請仍卽仰勸于殿宮及大殿千萬切祝嘉順宮答以保護殿宮爲主上之意屢次已盡之更無可答之辭而粥飮之進感主上誠孝之故豈忍進常膳乎殿宮哀毁過節之中連日靡寧勸進之念豈待陳請而精誠淺薄未獲勉從尤不勝焦迫矣
정조 24년 · 강
閣臣聯箚請復膳賜批原任提學沈煥之原任直提學徐龍輔提學金載瓚原任直提學徐鼎修鄭大容檢校直閣沈象奎直閣金近淳檢校待敎李存秀
정조 24년 · 목
之惟憂聖人之攸戒故許以薑桂肉汁而滋補之是謂權也權而得宜是亦經也況今殿宮愆候不可專責於藥餌尤宜遄復常膳伏乞俯循群請仍爲仰勸於殿宮期蒙兪音焉批以院批已諭矣
정조 24년 · 목
箚略曰聖人制禮曲爲節度經權互資常變隨時是以過毁致傷猶謂不孝有疾食肉亦垂明訓況我殿宮扶護之節滋補之方莫過於薑桂而若不先自聖躬勉從權制則其可望殿宮之遽抑至哀曲副群請哉伏乞亟復常膳上回殿宮塞淵之聽馬批以院批已諭矣
정조 24년 · 강
命告訃使行求請物種價錢先給
정조 24년 · 목
備局啓言今此告訃使行期急迫各道求請有難及時上來兩西則去路收拾幾湖使之本色輸送其餘諸道求請則依近例自京廳以物種價錢先爲出給員譯盤纏亦令考例磨鍊請一體分給允之
정조 24년 · 목
藥房口傳達言臣等伏聞邸下任情哭泣全無所進且伏念王大妃殿惠慶宮中宮殿嘉順宮哀毁罔極必多傷損實不勝萬萬焦迫玆敢奉進菉豆粥抑哀勉進仍爲奉勸於王大妃殿惠慶宮中宮殿嘉順宮千萬伏望
정조 24년 · 강
藥院進湯元糜粥啓辭上同
정조 24년 · 강
庭請達辭賜批領議政沈煥之左議政李時秀右議政徐龍輔等
정조 24년 · 목
庭請達言伏以天位不可以暫曠群情不可以終拂臣等相率屢籲恭俟兪音及伏承斳許之批益不勝抑塞失圖之至仰惟我邸下以出天之孝遭無涯之慟邸下之心亦豈不念國勢之岌嶪民志之靡依而乃以哀疚之至情猶斳踐行之常禮此豈我大行大王托付之盛意也哉宗社之責至重也億兆之望至切也軍國之計至大也固不宜任情號擗曠闕天工而憑几之玉音在耳傳國之大寶有屬晷刻遲延關係至重苟非然者豈忍於皇皇靡及之中一請再請而不知止哉伏乞勉抑至哀俯循輿情克纘寶緖丕承洪休千萬血祝批以罔極罔極更勿煩余○庭請再達言臣等於震剝罔極之中屢度煩聒極知其萬萬惶悚而昨日今日連爲呼籲何邸下聽之一向邁邁不念宗社之重不恤臣民之望也嗚呼臣民無祿千萬夢寐之外遭此崩天之慟所賴而依恃者惟我邸下睿質夙就付托有重顧今繼述大行大王至德盛烈奠安我四百年宗國豈非邸下擔負丕責耶以邸下出天之孝方在號擗哀慟之中每奉批旨不賜允兪臣等相顧罔措繼之以飮泣也盈庭之鎭日仰請者乃是有國之常典列聖之攸行則群下安得不血誠懇籲邸下亦豈不忍哀勉從以慰陟降之靈以副億兆之望耶今玆之請不得請則不止伏乞亟回睿志誕降明命千萬顒祝批以已諭勿煩○庭請三達言伏以今日此何等時也國勢岌嶪民情震剝若其扶持奠安之方惟在乎我邸下早定大位丕承神器然後四百年宗社永有所賴而嗚呼我大行大王豈不曰予有後能敉寧未率之志業耶我邸下雖於皇皇靡及之中念之到此必當掩涕而勉循抑情而踐位大然後始可以仰體我大行大王憑几丁寧之玉音伏況我邸下聖質天成睿德夙就我大行大王每以付托之盛嘉悅之意屢形於臨筵大小臣工莫不延頸於履儲之時而式至今日亦莫不矯首拭目顒俟繼明之新化此豈我邸下任情號擗不思所以纘承洪緖也哉臣等辭竭情迫言不知裁伏乞亟降明命誕膺寶位以副八域億兆之望千萬血祝批以卿等何忍不諒而如是屢煩乎
정조 24년 · 강
院議達辭賜批院相沈煥之都承旨尹行恁左承旨李書九右承旨李益運左副承旨金祖淳右副承旨韓用鐸同副承旨金羲淳
정조 24년 · 목
院議達言臣等雖甚愚迷豈敢强爲不忍聞之說以慽我邸下之至情也哉嗚呼哀慽小節也繼序大禮也武王之聖焉而踐文王之位夏啓之賢焉而纘大禹之服歷代循之以成彝典惟其崩迫號慕寧有窮極而終必强而行之不獲已焉者誠以情與禮輕重之大分故也告廟之禮嗣位之儀不可不預加講究而節目還下兪音愈懇臣等之衷情彌激玆又泣血陳請伏乞邸下深思帝王之孝允副臣庶之懇千萬幸甚批以卿等此時何忍强迫而不知止乎○院議再達言臣等之屢煩陳籲亦旣三四矣每奉批旨自不覺讀未成聲淚已汪然此時我邸下哀號崩迫之懷尤可以仰想矣第伏念任情致哀者孝之疏節也踐位行禮者孝之大節也是以夫子之論達孝以踐位爲先康王之在宅宗以冕服行禮此實萬世不易之典列朝已行之禮也嗚呼宗社之無托臣民之無主今幾日矣邸下若徒以哀痛之極而靳許莫重之禮則豈所以仰體大行大王眷顧付畀之意乎皇皇悶迫不獲請則不敢已故玆又涕泣而陳之伏乞翻然回思卽賜允許以答億兆之望焉批以已諭勿煩
정조 24년 · 목
庭請啓言噫噫冤乎痛矣此何等時也惟我大行大王治化方隆奄棄臣民王世子邸下年尙幼沖煢然在疚國勢之安危迫於呼吸人心之震盪靡所底定臣等之仰籲於慈聖殿下寔出爲宗社大計而攷之前代參以國朝已例斑斑則以我慈聖殿下平日慈覆之陰功盛德何不穆然深思惕然開悟俯循群下大同之請乎臣等非不知此時瀆擾之萬萬惶悶而安危之幾間不容髮玆敢垂涕而更此冒陳伏願特賜允從永綏我東億萬年無疆之基焉王大妃殿以諺書批以再啓再批悉諭予意更無可諭東宮雖在沖年大行大王燕翼之謨烈足以守祖宗艱大之業卿等匡輔不逮以幸國事以安生民○庭請再啓言伏以今日之請苟可以少緩則臣等雖哀遑靡極顧何敢以非常之事屢擾至悲之中哉惟我邸下睿質天成令聞日彰而至若朝家之百度民國之萬機自非閱歷之久必待乎學習而後熟而大行大王身敎之盛嗚呼已矣今日所仰恃者惟我慈殿耳念昔大行大王厚被我慈聖保佑之德雖於光御之初春秋鼎盛而處分赫然日星昭揭惟慈訓是承丙申以後人妃修而國綱振亦陰功是賴則今之所難許者是豈配德於女堯而嗣徽於貞熹也哉閨闥之撝謙猶屬細節宗社之奠安實是大計伏乞亟加三思特降一兪則此非但臣等之幸卽宗社億萬年無疆之休也王大妃殿以諺書批以於焉之間月已易矣天地茫茫心懷靡泊卿等連日苦爲煩聒豈謂以可以勉從而不爲勉從乎俄者批旨悉諭矣卿等卽爲退去○庭請三啓言伏以太母垂簾是何等非常之禮也不當請而請之則臣等猥僣之罪固無所逃當許而靳許則擧國抑菀之情我慈聖將何以稱塞耶然此猶以外面道理言嗚呼此何時也當天地崩裂之日國勢凜如綴旒矣儲宮藐然在疚矣以我慈聖撝謙之德淵穆之度同聽保佑之責其可辭乎雖欲辭奈宗社何我慈聖殿下倘或念及於此則其所惕然驚憂翻然回悟必不待臣辭之畢矣衷情所迫言不敢文伏乞特降明命亟擧大禮俾伸神人胥依億兆係屬千萬血祝王大妃殿以諺書批以內殿垂簾之故事始自漢鄧太后鄧太后雖保全令名後人尙有是非未亡人旣不及古女主時世異昔帝王家故事雖往往如此至重至大之事猝難議到卿等卽爲退去
정조 24년 · 목
院議啓言伏以臣等瀝盡肝血之懇屢瀆哀迫之時者固知益慽我慈聖之心臣等之罪誠萬萬而竊庶幾慈覆之念亦必慽然感悟於此矣每奉批旨尙此靳持臣等相顧愕眙益不覺失聲而長慟也嗚呼値泣弓之大故行垂簾之故事者卽有國之變禮而在古創行亦出於不獲已者以其不如是則無以護國勢於綴旒垂邦基於奠泰竊伏惟念我聖母盛德徽音遠邁有宋之女堯而況有國朝已例可以仰述則以今宗社安危所關而一日二日邁邁如是誠非所望於慈聖殿下也伏乞勉回撝謙之亟賜允兪之音王大妃殿以諺書批以何如是煩瀆實非所望卿等勿煩○院議三啓言伏以我慈聖殿下所以憂念我宗社保佑我王世子邸下用答我先大王曁大行大王陟降中眷顧之念當如何哉臣等之鎭日仰瀆者卽所以爲宗社爲王世子邸下憂愛之意而批旨之下每以强聒爲敎尙靳允從之音嗚呼以我聖母至慈之德見我王世子邸下沖年踐阼煢然含恤而苟使之獨勞機務之煩有妨護養之道則其所以怵然憂念者又當如何而惟我先大王貽翼之謨大行大王庇保之念亦必有待矣臣等憂慮之切衷情之激不敢不屢陳而不一陳伏乞慈聖殿下勉循垂簾之請以鞏奠泰之基焉王大妃殿以諺書批以一啓再啓日以爲常卿等事極爲慨惜更勿煩聒
정조 24년 · 강
時原任閣臣聯箚賜批原任提學沈煥之原任直提學徐龍輔提學金載瓚原任直提學徐鼎修檢校直提學李晩秀原任直提學鄭大容原任直閣金勉柱尹行恁金祖淳檢校直閣沈象奎直閣金近祖檢校待敎李存秀
정조 24년 · 목
聯箚略曰臣等昨於號擗之中猥犯瀆擾之罪及承睿批未蒙兪音臣等奉讀以還相顧失聲嗚呼今日是何等時也苟非事體之至重典禮之至大則臣等雖不肖無狀豈於未有命戒之際敢陳不忍酬應之請至於連日而不知止哉嗚呼攀號擗踊孝子之至情也踐位行禮聖人之達孝也至情與達孝竝行而不悖則邸下何不念及於此哉嗚呼昊天降割率普茹痛百官萬民奔走號哭之不暇而猶且相率而陳請者誠以應行典禮之不容一日少緩也至若垂簾之故事卽是我朝已行之禮而伏見我慈聖殿下下庭啓之批十行辭敎一味撝謙臣等益不勝焦遑抑塞之至我邸下睿質天成令聞日彰雖在沖齡其所以承大行燕翼之謨繼朝祖艱大之業宜無所不用其極而顧今國勢岌嶪人心波蕩此時此禮雖創有之事猶當義起而行之況此不但宋朝之已例於我家禮亦宜之者乎伏願邸下更爲仰稟期回慈心以副百官萬民顒望之情批以卿等何忍更煩
정조 24년 · 목
聯箚略曰天位不容暫曠輿情不可久抑此其可以孝思之罔極而一向靳許不念宗社生靈之重乎矧今殿官之哀疚日深而慰譬無辭軍國之機務時急而稟裁多滯此何等時而不思所以亟從齊籲之道乎伏願更加睿思特賜勉循焉至於東朝垂簾之制實是今日不可已不容緩之擧而昨伏見慈敎下者撝謙太過巽讓備至臣民抑鬱尤當如何亦願邸下積誠仰請勉回慈旨焉批以已諭勿煩○再箚略曰嗚呼我邸下以滕廬深墨之孝値商家諒闇之初秪守含哀茹痛之情而不思纘緖承統之重則列聖艱大之投何所托重群黎愛戴之誠何所維係乎又伏況我殿宮之所依賴而恃望者惟在於邸下早定位號而一日二日上下相持抑無乃慈殿之固辭垂簾之儀者亦由於邸下固拒嗣位之請而然也耶伏願邸下先自睿躬亟循應行之典仍以仰懇慈殿勉副群請則以慈殿止慈之德豈不嘉悅而卽賜允從乎伏願更加三思快降明旨焉批以已諭矣
정조 24년 · 강
兩司聯箚賜批大司諫李殷模執義張至冕司諫徐有沂掌令李德鉉權漢緯持平安廷善洪時濟獻納吳翰源正言李東宇朴宗京
정조 24년 · 목
聯箚略曰今日景像此何等時也磐石之國勢卽地而岌嶪矣憂懼之民志頃刻而泮渙矣顧以聖王繼述之道其在人心維係之方踐位行禮不容一日遲緩昨於滿廷群僚之籲請論思諸臣之箚陳非不備暴衷情徒以我邸下攀擗之至痛尙靳兪音其於宗廟何其於社稷何伏願深念國事俯循輿望更加抑情亟賜允從焉況今睿齡之未及鼎盛尤仰慈殿之保護導迪而垂簾之儀有不可暫緩則亦以是齊聲廷籲者抑可見擧國同情之忱更伏望將此至意從傍仰達得蒙允許以慰衆望千萬顒祝批以罔極之中寧忍見此乎○再箚略曰踐位行禮卽帝王常行之禮承統繼序亦聖人善繼之道則今我邸下之攀擗哀慕不念宗國之大計一向靳持是豈大行大王付托之盛德至意亦豈八域含生仰望之苦誠血懇也哉伏願仰體付畀之重俯察顒望之情亟賜允兪以安宗祊以慰臣民焉批以已諭勿煩
정조 24년 · 강
王大妃殿惠慶宮服制令議于大臣儒臣館閣堂上
정조 24년 · 목
禮曹達言服制節目今方磨鍊而王大妃殿惠慶宮服制當爲齊衰期年之制而考之古禮及國朝典禮無明的可據之例莫重服制臣曹不敢擅便請議于大臣儒臣館閣堂上後稟處令曰依
정조 24년 · 강
梓宮累次加漆告由令竝入於初次告祝
정조 24년 · 목
禮曹達言梓宮加漆時不可無告由之擧而累次加漆每告事由實涉煩瀆累次加漆之意竝入於初次告祝中似爲合宜依前例請令藝文館撰出亦令代奠官因朝奠預告令曰依
정조 24년 · 강
遞觀象監提調金載瓚丁範祖以尹行恁金祖淳代之口傳也
정조 24년 · 목
院相以觀象監提調金載瓚丁範祖竝許遞其代令該曹口傳差出稟王大妃殿以承傳色口傳答曰依稟爲之○因觀象監提調望筒王大妃殿以承傳色口傳下敎曰竝以首望爲之
정조 24년 · 강
宗簿寺以殯殿入番宗室望達
정조 24년 · 목
宗簿寺達言今此殯殿入番宗室依前例以六望事當備擬以入而宗室中無故之員只有三員故不得如例擬望以單望三員以入○殯殿入番宗室望鶴林君焴安昌君燝西春君燁
정조 24년 · 강
以徐鐸修尹衡鎭朴大圭差殯殿都監監造官
정조 24년 · 목
殯殿都監達言本都監監造官依丙申年例北部都事徐鐸修童蒙敎官尹衡鎭前參奉朴大圭差下而其中朴大圭時無職名請口傳付軍職冠帶常仕令曰依
정조 24년 · 강
各陵園墓忌辰祭享令依朔望例焚香
정조 24년 · 목
禮曹達言宗廟各陵殿宮園大中小祀自初喪至卒哭竝停只朔望焚香事入達今當擧行而各陵園墓忌辰祭享時一依朔望例焚香事丙午定式矣請今亦一體知委令曰依
정조 24년 · 강
禮曹以諸道當年預送香祝幣依例燒火達
정조 24년 · 목
禮曹達言卒哭前只行社稷祭凡干大中小祀一竝停止事入達行關諸道矣當年預送香祝幣還爲上送依前例香室淨潔處燒火事分付
정조 24년 · 강
吏曹以殯殿移奉時各執事官達下
정조 24년 · 목
今七月初二日殯殿移奉時奉神帛函官左參贊金文淳對擧官右尹鄭大容副護軍沈象奎奉銘旌官兵曹參判曺允大奉趺官校理金履度修撰閔耆顯奉誥命官直閣金近淳檢閱李存秀奉誥命床官兵曹佐郞李在璣禮曹佐郞金魯範奉素蓋官司僕僉正金箕應刑曹正郞朴彝源奉趺官中部令洪赫工曹佐郞李羲文奉素扇官刑曹佐郞朴尙榮司僕判官具悌元奉趺官忠勳都事沈周賢漢城判官李是釬奉香爐官掌樂主簿尹光時奉香盒官工曹正郞李在安奉香床官工曹佐郞李永翼漢城庶尹兪漢純奉奠官繕工副正金魯敬平市令宋欽書奉奠床官刑曹正郞宋倫載副司果宋持敬洪樂正李根奉靈床官漢城主簿朴宗珩司僕主簿金晩淳奉諭書官副司果李舒永奉銀印官尙衣僉正金履錫
정조 24년 · 강
命鳳城傳報官以宣傳官依例假銜下送
정조 24년 · 목
備局達言在前國恤時成服後一二日內發遣宣傳官馳往鳳城報以大行大王昇遐之訃及使臣某官差出之意使之傳通衙門矣今番則陳奏使行方在燕中不可遲待成服後請卽令該曹擇定宣傳官依前假銜給馬發送此意亦先知會于平安監司義州府尹處令曰依○因吏曹鳳凰城傳報官趙達洙工曹正郞借銜望筒令曰依此爲之
정조 24년 · 강
王大妃殿進御三錢重人蔘粟米飮一貼命煎入
정조 24년 · 강
藥院進湯元糜粥
정조 24년 · 목
藥院口傳達言靈床今將移奉伏惟孝心哀慕益復罔極累日攀擗之餘傷損必多湯元糜粥一器奉進加意勉進而奉勸于王大妃殿惠慶宮中宮殿嘉順宮千萬伏望
정조 24년 · 강
禮曹以王大妃殿惠慶宮服制收議達
정조 24년 · 목
該曹達言王大妃殿惠慶宮服制議于大臣儒臣館閣堂上後稟處事草記達下矣發遣郞廳收議于大臣儒臣館閣堂上則領議政沈煥之以爲服制作於聖人隆殺有等達天下而不敢易也今此禮官所議王大妃殿惠慶宮服制以齊衰朞年磨鍊者實稽歷代之通典謹倣我朝之已例大經如此何容他儀若云禮有隨地而變不可膠守一端則臣素昧禮學亦不敢强對矣云左議政李時秀以爲王大妃殿惠慶宮服制謹稽甲寅丙午已定之禮可以遵倣磨鍊而禮意至嚴至重非臣蒙昧所敢僣論惟願博詢而裁處焉云右議政徐龍輔以爲王大妃殿服制旣有甲寅已定之論無容更議惠慶宮服制亦有丙午講行之禮實合今日旁照之資而禮官所論齊衰朞年之制儘有攷據惟在更詢而裁處云行大提學洪良浩以爲今此王大妃殿惠慶宮服制禮官旣稽本朝已行之禮補編講定之典敬遵旁照攷證有據以臣素昧禮學年且衰耄莫重邦禮何敢臆對乎惟願博詢而裁處云行藝文提學李秉鼎以爲王大妃殿服制旣有顯廟大喪時已行之禮惠慶宮服制亦有文孝世子喪時追定之例以此遵行旁照俱似可據而臣素昧禮學不敢臆對王家典禮至嚴且重博詢裁處區區之望云知春秋李得臣以爲今此禮官所議王大妃殿惠慶宮服制旣據本朝已行之典禮則以臣蒙昧之見何敢臆對乎惟願博詢而裁處云同春秋李魯春以爲王大妃殿惠慶宮服制禮官所論明有考據以臣謏見何敢率爾臆對乎伏乞博詢而裁處云矣大臣館閣堂上之議如此請睿裁令曰依
정조 24년 · 목
庭請達言伏以繼序嗣位實是百王不易之制亦粵列聖已行之禮何邸下一向牢拒只以孝思之罔極不念付畀之至重乎臣等聚首顒企之中每伏奉睿批下者哀溢辭表有足以感動臣隣奉讀未竟相顧失聲嗚呼寶緖之無托人心之靡係凡幾日矣於昭在上之靈寧不惕然而眷顧耶倘邸下念及於此則其所以抑情遵禮者恐不待臣等之畢辭矣伏乞亟加三思特降一兪俯答群情誕擧縟儀千萬血祝批以何忍更煩於今日乎○庭請再達言臣等以一日不可緩之請陳屢遭不可遏之忱連奉批旨未蒙開納睿孝雖出於罔極群情益切於遑汲嗚呼大行大王以宗廟社稷付之於邸下以百官萬民托之於邸下今邸下若徒以哀痛之極而靳許莫重之禮則此豈所以仰體先王托付之意乎伏況帝王之孝莫大於丕顯丕承而不在於一時之任情顧今大寶有受天命方新上告下布誕擧縟儀有不容晷刻遲延皇皇悶迫不獲請則不敢已故玆敢涕泣申籲伏乞翻然回思亟賜允許勉答神人之望焉批以卿等何不諒此時罔極之心而只事煩聒也
정조 24년 · 목
聯箚略曰天位不可蹔曠寶命不可蹔虛而邸下之靳許已有日矣大庭之齊籲已至屢矣邸下以哀痛之心不忍於勉從臣等以哀痛之心不忍不仰請其所以力爲仰請於不忍勉從之時者似若有欠於不忍之義而竊敢以爲天理人情之所不容已而至情與大義未始不同行於其間也嗚呼宗祧之靡託臣民之靡依今已四易日矣而乃邸下一向哀毁牢拒群請四百年傳授之統億兆民蘄祝之情其將於何而托重於何而依恃也哉惟我慈聖殿下之不許於垂簾之請亦未必不由於邸下之固拒於踐位之禮也一日二日兪音尙靳國勢有岌嶪之危人心無止泊之所倘邸下念及於此亦必怵然而感惕幡然而回悟雖欲任情直行得乎伏願少抑罔極之痛亟許應行之禮仍爲仰請於東朝期回慈心以副一國之望批以當今日只有罔極之心而已
정조 24년 · 목
聯箚略曰臣等今玆之請卽是帝王之常經古今之通義臣等涕泣而仰陳邸下涕泣而俯循實事理之不得不然者而迺邸下徒守哀痛之情罔念宗國之重是豈臣等之所仰望於邸下者哉若是則臣等泣血之懇何時可已而東朝垂簾之制又何時而得請乎邸下若念及於此則不待臣等之屢瀆而必將翻然感悟亟擧應行之典使八域臣民獲覩聖子之承統文母之聽政以基我億萬年無疆之休則大行大王在天之靈豈不悅豫於洋洋之中耶言之及此不覺失聲而長慟也臣等情窮辭竭不知所裁惟邸下更加三思焉批以今日寧忍更煩乎○再箚略曰臣等之如是瀆憂非不知萬萬惶悚而至再至三不敢止者誠以宗祧不可一日無托民情不可一日無係其不可以孝思之罔極而少緩承繼之常經大禮也明矣是以殷宗諒闇而踐阼周王宅恤而服冕若是乎裁制於情禮之間而處得其宜參酌於輕重之分而竝行不悖也夫何邸下徒循罔極之私情而不念應行之彝典違拒群情愈往而愈固耶且伏念邸下之大位早定然後東朝之垂簾亦可以得請而睿批一向靳允慈敎又復牢拒每一承聆實不勝涕泣煎迫之至伏望邸下先自俯循而仰請慈殿亟擧徽儀以副臣民號泣顒祝之忱批以何爲屢煩助余罔極
정조 24년 · 목
院議達言伏以臣等叫天之痛于今四易日矣皇皇號霣去益靡屆而其所以聚首而顒祝者惟我邸下离明之繼照也嗚呼踐先王之位行先王之禮卽古聖王繼序之彝典述事之達孝也以我邸下含恤茹痛之念雖不忍至情之勉抑而所重者彝典不可以不擧所貴者達孝不可以不行也況今日之國事有萬萬岌嶪之勢而惟係我邸下御大寶陟大位而庶幾使一髮之危復得磐石之安矣此豈非擧國之所仰望而臣等之瀝血呼籲者乎伏乞邸下强抑至哀之情亟擧應行之禮宗社幸甚臣民幸甚批以已諭於內閣矣○院議再達言伏以宗社無所托臣民無所依皇皇然靡所罔極者今幾日矣嗚呼惟我大行大王以列聖朝傳授之四百年洪基畀付於邸下其業至大其事至重目今嗣位之禮不可一日而少緩則雖於嚴廬深墨之中不忍崩迫之至慟而大位不可以久曠群情不可以强拂伏願邸下仰體寧考付畀之念亟遵列朝已行之禮措國勢於泰山磐石不勝顒祝之至批以朝者豈不盡諭乎
정조 24년 · 강
兩司達辭賜批大司諫李殷模執義張至冕司諫徐有沂掌令李德鉉權漢緯持平安廷善洪時濟獻納吳翰源正言李東宇朴宗京
정조 24년 · 목
兩司達言臣等當此罔極之時岌嶪之日竊抱爲宗社時急之大計不忍一刻按住敢隨廷僚齊籲屢瀆之後草草短箚略陳擧國同情之辭矣誠意淺簿未蒙兪音申控再箚罄竭血忱及承批旨以已諭勿煩爲敎憂悶罔措玆又相率疾聲哀籲是豈可已而得已者哉臣等雖極愚迷粗具秉彝方遭崩天之慟朝晡冤號之中輒承諸臣之批五內若裂不忍奉讀苟是可已而得己則豈忍更事瀆撓於我邸下孝思崩迫之時而第伏念聖王之達孝與匹庶大異承祖宗艱大之投受先王付托之重安八域憂遑之情勉抑至情亟降一兪是乃繼述之大孝邸下何不念及於此而不忍裁制於大小輕重之分上下相持一向牢拒至此之極耶大行大王傳大寶於我邸下今已四日矣天位之曠寶命之虛至此之久噫嘻國勢之孤危此何等時而踐位行禮豈非晷刻爲急者乎節目還下擧行罔措此時允兪不容暫緩伏願亟加三思俯賜勉從以慰神人之望焉批以已諭於玉堂矣○兩司再達言噫臣等之冒死屢瀆必期於得請而後已者夫豈可已而不已也哉今我邸下哀號煢煢穹壤茫茫爲臣子者乃以踐位行禮之節仰干於枕苫泣血之中重慽我邸下罔涯之孝思固知所不敢也亦知所不忍也第念帝王之孝異於匹庶奉受大寶之托勉膺無疆之曆自禹湯文武迄至于今傳之受之繼之承之者自是千聖百王大經大法而徒守哀冤之至情罔念投遺之大業使天位久曠民心靡托則不惟在庭卿大夫啜泣皇皇心膽如隕抑亦列聖朝洋洋之靈曁我大行大王全付畀八域兆民之聖謨神功其豈不眷焉而悶之乎言之及此五內如碎伏況我慈殿慈宮爲今日一分仰慰之道惟在於邸下之亟承丕基誕定位號臣等之言雖不足念古人所云奈宗廟太后何者爲邸下流涕而誦之伏願亟念大孝勉抑小節奠安岌嶪之國勢維係焦遑之民情焉批以何爲屢煩助余罔極
정조 24년 · 목
庭請啓言伏以臣等以穹壤莫逮之痛當宗國靡托之日衷情崩剝疾聲號籲而批敎荐降兪音愈邈臣等雖愚迷萬萬豈不知我慈殿殿下哀遑罔極之中國勢邦禮有不暇深思乃爲此一向執謙而目今宗社有綴旒之急輿情若波蕩之勢安危存亡之幾晷刻是爭則臣等瀝血之請安得不至再至三不得請則不得止乎嗚呼此何等時也自三昨以後天地崩坼神人無主四百年委托之重只在我慈殿殿下曁王世子邸下而小大上下日急一日之望亦惟在於慈殿亟從群請使國勢回安邦禮益光則此固國事人情所不容一日少遲者而殿下何不念及於是只以哀疚之情不思安危之大兩日五籲之餘尙靳一兪耶伏況我世子邸下方在沖齡奄遭巨創凡所以扶護慰勉之道伏想慈覆之功靡不用其極而乃於遺大投艱之後只以撝謙之德不念保翊之策是豈我大行大王在天之靈所蘄望於殿下者哉臣等之言至此五內欲裂益不知攸云伏願亟回聖思勉循擧國同情之請焉王大妃殿以諺書批以未亡人垂簾國事康濟民生安逸則何至如是苦辭牢拒今日滿庭諸臣皆我先大王大行大王眷顧際遇之臣一乃心力輔我沖子是未亡人之區區所望也○庭請再啓言臣等悶迫之情已悉於鎭日聯籲庶幾慈聖之俯加鑑燭特賜勉循而每承批旨大失所圖臣等憂遑抑塞罔知攸措嗚呼惟玆垂簾二字非臣等今日所創始乃是在昔哲后所已行者亦我貞熹聖妃所勉從者當非常之時行非常之事卽禮之權也時之義也以慈聖盛德徽範豈或未燭於宗國爲重經權隨時之義而特以平日撝謙之度一日二日固拒至此則是拘於常經而忽於制權也是豈臣等之所期望於我慈聖者哉惟我慈聖殿下試思之我慈聖一身上擔負顧何如也宗社凜如綴旒儲宮藐然在疚列聖志事之繼述在玆先王托付之保佑在玆天命之眷係在玆人心之蘄向在玆此豈我慈聖淵穆塞淵垂拱長秋之時耶且臣等竊有所抑菀者當丙已逆變之際惟我大行大王以恩掩義處分或寬則我慈聖誕敷徽音至有命駕之敎此其時未嘗不焦迫而譬諸今日安危存亡之間不容髮果何如也苟是一分可已之事一刻可緩之請則臣等雖萬萬愚迷當此上下哀遑之時何敢奔走號呼而不知止哉臣等此言不但爲慈聖也乃所以爲宗廟社稷也情窮勢極言不知裁伏願慈聖更加三思特賜一兪以副八域臣庶顒祝之情焉王大妃殿以諺書批以卿等試思之予忍以何心坐大行大王聽政視朝之位引接卿等乎更勿煩請